Зы утыку зэдихьэ IэпщIэлъапщIэхэр
«Гранд-Кавказ» хьэщIэщым гъэлъэгъуэныгъэ щIэщыгъуэ иджыблагъэ къыщызэIуахащ. «Roommates» арт-проектым хыхьэу выставкэм щагъэлъагъуэ сурэтыщIхэу, IэпщIэлъапщIэхэу Тхьэгъэлэдж Къантемыр, ХьэцIыкIу Миланэ, Къармэ Камилэ, Жанукуевэ Эллинэ сымэ я Iэдакъэ къыщIэкIа лэжьыгъэхэр.
КъБР-м и СурэтыщIхэм я зэгухьэныгъэм и секретарь Къаныкъуэ Жан-нэ пшыхьыр къыщызэIуахым къыхигъэщащ гъуазджэм и унэтIыныгъэ, жанр зэмылIэужьыгъуэхэр къызэщIэзыубы-дэ лэжьыгъэ хьэлэмэтхэр хьэщIэщым и пэшхэм я утыку зэуэ иджы япэу къызэрыщрахьэр, декоративно-прикладной гъуазджэ хьэпшыпхэри хыхьэу. Сурэт щIыным, графикэм, мывэм, ятIэ гъэжьам дахьэх щIалэгъуалэм я IэдакъэщIэкIхэр куэду зэщхьэщыкIырт икIи щIэщыгъуэт.
Выставкэр зи жэрдэм, хьэщIэщым и унафэщI Бабыгуей Ларисэ зэрыжиIамкIэ, хабзэ дахэ хъуауэ сурэтыщI щIалэгъуалэм я лэжьыгъэхэр гъэ къэс гъатхэм ирихьэлIэу «Гранд-Кавказ» хьэщIэщым щагъэлъагъуэ.
Арт-проектыр къызэзыгъэпэща икIи ар зи нэIэм щIэт сурэтыщIхэу Аккизовхэ Имарэрэ Керимрэ гъэлъэгъуэныгъэм хэт щIалэгъуалэм гуапэу ехъуэхъуащ я ехъулIэныгъэхэм нэхъри хагъэхъуэну икIи къыхураджащ я лэжьыгъэхэр щхьэхуэу утыку къыщрахьэну выставкэ дэтхэнэми зэхиублэу, абы ирагъэблэгъэну.
ТЕКIУЖЬ Заретэ.
Сурэтхэр Къарей Элинэ трихащ.
